Incidentul grav a avut loc, joi seară, în zona Stadionului Municipal din Botoşani. Din primele informații, se pare că fetițele au plecat la un magazin din apropierea domiciliului să cumpere pâine.
La un moment dat, atunci când s-au angajat să traverseze strada, minorele au fost lovite în plin de un TIR, chiar pe trecerea de pietoni.
Șoferul mastodontului, un bărbat în vârstă de 59 de ani, nu a frânat la timp și, din păcate, le-a spulberat pe cele două copile care traversau regulamentar.
În urma impactului, micuțele au fost aruncate pe șosea sub privirile îngrozite ale martorilor care au sunat imediat la 112.
Câteva minute mai târziu, la fața locului au ajuns mai multe echipaje de poliție, dar și două ambulanțe pentru a le prelua pe victime.
Atunci când medicii de pe ambulanță au ajuns la locul accidentului, copilele se aflau în stare gravă. După ce le-a fost acordat primul ajutor și au fost stabilizate fetele au fost transportate de urgență la Spitalul de Pediatrie.
Ulterior, victima în vârstă de 5 ani a fost transferată la Spitalul Judeţean pentru a i se face o ecografie și un CT.
”Cele două paciente minore au primit primul ajutor la faţa locului. După ce au fost stabilizate au fost transportate la Urgenţe Pediatrie.
Fetiţa de cinci ani a fost transferată la Spitalul Judeţean pentru ecografie şi computer tomograf”, a transmis medicul primar Liviu Stan, coordonatorul dispeceratului unic SJA-SMURD, potrivit monitorulbt.ro.
Între timp, polițiștii de la Serviciul Rutier l-au testat cu aparatul etilotest pe șoferul TIR-ului care le-a lovit pe cele două fetițe, iar rezultatul a fost pozitiv.
Potrivit oamenilor legii, șoferul vinovat de producerea accidentului avea o alcoolemie de 0,48 alcool pur în aerul expirat.
“În cauză a fost deschis un dosar penal pentru vătămare corporală din culpă şi conducere sub influenţa alcoolului”, au transmis şi reprezentanţii IPJ Botoşani.